  Виталий Пронин 1-тӥ декабре Россилэн Президентэз В. Путин Федерацияя Кенешлы вазиськонэн потӥз. Странамылэн туала историяз со 23-тӥез луэ, та пӧлысь 13-ез - Владимир Путинлэн.Кремльысь Георгиевской залэ котьку сямен ик, Кун Думаысь депутатъёс но Федерацияя Кенешлэн ёзчиосыз сяна, ӧтемын вал улос кивалтӥсьёс, Правительстволэн ёзчиосыз но мукетъёсыз. Удмуртиысь пыриськизы элькун Тӧро Александр Соловьев но Кун Кенешлэн Тӧроез Владимир Невоструев.Та рад В. Путин нимысьтыз саклык висъяз страна пушкысь югдурлы. Но нырысь ик со тау кариз Россиын улӥсьёслы - чидамзы, оскемзы, огазеяськыса улэмзы понна.- Бен, улон-вылонамы али шуг-секытъёс тырмо, - шуиз Президент. - Но номыр шоры учкытэк, возьматӥм: быгатӥськом ог-огмес кылыны, ужаны, Атыкай музъеммы сярысь сюлмаськыны.Тае, пе, возьматӥзы Кун Думае туэ ортчем быръёнъёс но. Калык оскемзэ вераз властьлэн партиезлы. Но со дыре ик Президент «Огъя Россия» партилэн ёзчиосызлы ӝот-ӝот шуиз: бырйисьёслэн одӥг куронзы но быдэсмытэк медаз кыльы. Валтӥсь интыын луыны кулэ адямиослэсь улон-вылонзэс ӟечомытон.- 10 ар ӵоже эмъян удысын вылӥ технологиосты 15 поллы тросгес кутыны кутским, - пусйиз Президент. - 2005-тӥ арын 60 сюрс муртлы сыӵе юрттэт сётэмын ке вал, туэ - 900 сюрс муртлы. Валамон, та лыдпусъёсты азьланьын уката йылэтоно. Со сяна, матысь 2 ар куспын вань эмъян учреждениосы вуыны кулэ бадӟым љоглыкен Интернет - азинтоно телемедицинаез: пыдлось ёрос центръёсысь больницаос но, визь-кенеш курыса, вазиськыны мед быгатозы медициная бадӟым центръёсысь эмчиослы. Нош Дальний Востокысь, Уйпалась, Сибирьысь 34 улосъёслы вуоно арын санитарной авиацилы коньдон висъяськоз.Куашкан калэ вуэм, пу школаос кыльыны кулэ ӧвӧл, вань нылпиос 1-тӥ сменаен мед дышетскозы, кылдытоно усточи пиналъёслы центръёс, волонтёръёслэсь движенизэс юнматоно - таиз ини дышетон удыс азе пуктэм ужпумъёс.Отӥяз В. Путин вераз улон юртъёс пуктон, сюресъёсты тупатон сярысь. 2017-тӥ арын 20 миллиард манет висъяськоз азбаръёсты тупатонлы, благоустройстволы.2 ар талэсь азьло ялэм санкциослы Россия дась ӧй вал. Но асьме вуз поттӥсьёслы со юрттӥз гинэ. Туннэ шумпоттэ гурт удысысь югдур. Озьы ик тросгес вуз поттыны кутскемын капчи промышленностьын, машина лэсьтон удысын. Оборона удысын тыршись предприятиос нуналмысь улонын кулэ луись вуз поттыны кутско. Бен, экономикаез юнматон вылысь трос пӧсяно луоз на. Но В. Путин талы луонлыкъёсты адӟе: бизнеслы эрик сётоно, банкъёсын ужаны кутсконо, наукалы нимысьтыз саклык висъяно.- Ми асьмелы тушмонъёс ум утчаське, мукет кунъёсын но эшъяськыны дась луиськом, - азинтӥз веранзэ Владимир Путин, дуннеысь югдур вылэ вуыса. - Медаз гинэ милемын кивалтэ. Малпасько Россилэн но Китайлэн эшлыко кусыпъёссы ваньмызлы адӟем карымон луозы ай - уртче проектъёсмы улонэ пыӵало. Озьы ик пӧртэм удысъёсын кусыпъёсмес азинтыны чакласьком Индиен, эшлыко кизэ мыче Япония.США-лэн выль администрациеныз но кусыпъёсты тупатонлэн кулэлыкез бадӟым - со быдэс дуннелы умоен гинэ берытскоз.В. Путин озьы ик тодэ вайытӥз: вуоно арын Февраль но Октябрь революциослы 100 ар тырмоз. Асьмеос вунэтыны кулэ ӧвӧл ортчемез сярысь, историысь визь-кенеш басьтоно. Шуиз на: пӧртэм калыкъёслы эшъяськыса улоно, асьмеос одӥг калык, Россимы - одӥг, кыӵе луоз солэн ӵуказе нуналыз - потэ асьме бордысь гинэ.Элина Кумачёва  